מסדר השירות הקיסרי

מסדר השירות הקיסרי (באנגלית: Imperial Service Order או בר"ת: ISO) הוא מסדר של חבר העמים הבריטי. 

המסדר נוסד באוגוסט 1902 והוא נועד לציין שירות ארוך באימפריה הבריטית, 25 שנים בבריטניה, 20 שנים בהודו הבריטית ו-16 שנים בקולוניות אחרות. למסדר זה הייתה דרגה אחת "עמית" והוא לא כלל תואר אבירות, בנוסף ניתן היה להעניק את מדליית השירות הקיסרי (Imperial Service Medal או בר"ת: ISM).

מאז שנת 1993 לא מוענקים יותר חברויות במסדר, אך עם זאת המדליה עדיין מוענקת ובאופן רשמי המסדר עדיין קיים ופעיל.

תיאור העיטור
עיטור המסדר: העיטור מורכב בצורת כוכב בעל 8 קודקודים שבראשו הכתר המלכותי הבריטי. במרכז הכוכב מאויר סמל המלך (ראשי התיבות המלכותיים) ובטבעת סביב סמל זה נכתב "עבור שירות נאמן" (For Faithful Service).

המדליה: המדליה כללה תליון מעוגל אשר בצידו הקדמי הופיעה דמותו (בפרופיל) של המלך וסביבו נכתב תוארו. בגלגולה העכשווי של המדליה, מופיעה דמותה של המלכה אליזבת השנייה וסביבה נכתב "אליזבת השנייה, בחסד האלוהים, מלכה, המגנה על האמונה" (.ELIZABETH II DEI GRATIA REGINA F.D). מצדה השני של המדליה מופיעה דמותו של אדם יושב עם שמש שוקעת ברקע (כמי שסיים שירות ציבורי וכעת ראוי למנוחתו), מתחת לדמות נכתב "עבור שירות נאמן".

קישורים חיצוניים

 אודות המסדר והמדליה באתר 'סיילון מדלס'.

מסדרים
הממלכה המאוחדת: עיטורים